Na temelju članka 31. Zakona o komunalnom gospodarstvu („Narodne novine“ broj 36/95, 70/97, 128/99, 57/00, 129/00, 59/01, 26/03, 82/04, 178/04, 38/09, 79/09, 153/09, 49/11, 144/12, 94/13, 153/13, 147/14 i 36/15) i članka 31. Statuta Općine Vidovec („Službeni vjesnik Varaždinske županije“ broj 09/13 i 36/13), Općinsko vijeće Općine Vidovec na 26. sjednici održanoj dana 29. studenog 2016. godine donosi sljedeću

**O D L U K A**

**o II. izmjenama i dopunama**

**Odluke o komunalnom doprinosu Općine Vidovec**

**Članak 1.**

U Odluci o komunalnom doprinosu Općine Vidovec („Službeni vjesnik Varaždinske županije“ broj 44/14 i 26/15), članak 13. mijenja se i glasi:

**„**Članak 13.

Od plaćanja komunalnog doprinosa oslobađaju se u potpunosti:

1. Općina Vidovec,

2. mjesni odbori na području Općine Vidovec,

3. trgovačka društva u potpunom ili pretežitom vlasništvu Općine,

4. investitori koji grade građevine namijenjene kulturi, tehničkoj kulturu, športu, te predškolskom, osnovnom i srednjoškolskom obrazovanju, objekte i uređaje prometne i komunalne infrastrukture, te građevine za potrebe javnih ustanova i trgovačkih društava u vlasništvu Općine Vidovec.

Općinski načelnik može od plaćanja komunalnog doprinosa u potpunosti na temelju pisanog zahtjeva osloboditi:

1. hrvatske ratne vojne invalide Domovinskog rata,

2. djecu, roditelje, **braću** ili supružnike poginulih i nestalih hrvatskih branitelja,

3. investitore gradnje poslovnih građevina za djelatnosti u poljoprivredi, kao i investitore gradnje farmi za uzgoj stoke i peradi, te farmi i plastenika za intenzivnu poljoprivrednu proizvodnju, uz uvjet da su registrirani za obavljanje djelatnosti,

4. investitore gradnje poslovnih građevina i poslovnih prostora u cilju poticanja poduzetništva i razvoja gospodarstva na području Općine Vidovec, uz uvjet da su registrirani za obavljanje djelatnosti,

5. operativne članove vatrogasnih postrojbi dobrovoljno vatrogasnih društava sa područja Općine Vidovec, na temelju potvrde predsjednika Vatrogasne zajednice Općine Vidovec, da je operativni član pripadnik postrojbe najmanje godinu dana.

Podnositelj zahtjeva za potpuno oslobođenje od plaćanja komunalnog doprinosa dužan je uz zahtjev priložiti dokaze o ispunjavanju uvjeta za potpuno oslobođenje od plaćanja komunalnog doprinosa.“

**Članak 2.**

Ova Odluka stupa na snagu osmog dana od dana objave u „Službenom vjesniku Varaždinske županije“.

KLASA: 363-01/14-01/11

URBROJ: 2186/10-01/1-16-05

Vidovec, 29. studenog 2016.

OPĆINSKO VIJEĆE OPĆINE VIDOVEC

PREDSJEDNIK

Zdravko Pizek